พนอ

***พนอ*** ( หรือ *Panor*) เป็นภาพยนตร์ไทยแนวสยองขวัญจิตวิทยา ที่ออกฉายในปี พ.ศ. 2568 กำกับโดย พุฒิพงศ์ สายศรีแก้ว ผู้กำกับร่วมจากลองของ นำแสดงโดย เฌอปราง อารีย์กุล, จักริน กังวานเกียรติชัย, รัตนวดี วงศ์ทอง, ณฐวัฒน์ ธนทวีประเสริฐ, นันทวรรณ พงศ์ประเสริฐสิน ร่วมด้วย ชนุดม สุขสถิตย์, ชลิตา ส่วนเสน่ห์, พิจิกา จิตตะปุตตะ, จิรกิตติ์ สุวรรณภาพ, กฤชยศ เลิศประไพ และ สหัสชัย ชุมรุม ภาพยนตร์เรื่องนี้เป็นภาคย้อนอดีตของจักรวาล*[[ลองของ]]* เป็นภาพยนตร์ลำดับที่สามของจักรวาล บอกเล่าเรื่องเล่าชีวิตพนอในช่วงเรียนมัธยมศึกษาปีที่ 6 ก่อนที่จะเธอจะกลายเป็นคนเล่นของใน*[[ลองของ 2]]*

## เนื้อเรื่อง

ลัทธิเทพสามตาเป็นสมาคมไสยศาสตร์ซึ่งมีสมาชิกแทรกซึมอยู่ทั่วสังคมไทย และมีศูนย์กลางอยู่ที่อำเภอบึงกาฬ จังหวัดหนองคาย วันหนึ่งหญิงสาวชื่อ**นวล** (ชลิตา ส่วนเสน่ห์) ได้รับว่าจ้างจากลัทธิดังกล่าวให้ร่วมประเวณีกับเจ้าลัทธิ เพื่อมีทายาทชายมาสืบตำแหน่งเจ้าลัทธิ ในการร่วมประเวณี เจ้าลัทธิถ่ายวิชาไสยศาสตร์ของตนลงสู่ครรภ์ของนวลเพื่อที่บุตรชายจะได้สืบทอดวิชามิให้สูญหาย แต่นวลตั้งครรภ์แฝดชายหญิง ทารกหญิงซึมซับวิชาเข้าไปแทนจนทารกชายตายอยู่ในครรภ์ นวลจึงได้รับคำสั่งให้นำศพทารกชายไปทำกุมารทอง และเลี้ยงดูทารกหญิงให้ดีจนกว่าจะเติบใหญ่ เจ้าลัทธิจะได้นำตัวไปร่วมประเวณีจนมีบุตรมาสืบตำแหน่งต่อไป

นวลมิได้เอาใจใส่เลี้ยงดูบุตรหญิง แม้ชื่อก็มิได้ตั้งให้ เพราะเด็กหญิงที่ซึมซับวิชาไสยศาสตร์ผู้นั้นเมื่อคลอดออกมาแล้วได้กัดกินรกนวล จนหมอตำแยตกใจวิ่งเตลิดออกไป เมื่อข่าวแพร่หลายจึงทำให้เด็กหญิงเป็นที่รังเกียจของผู้คน นวลจึงมองว่าเป็นบุตรที่นำพาโชคร้ายมาให้ ครั้นเด็กหญิงอายุได้ 9 ปี พระภิกษุรูปหนึ่งซึ่งเรียกกันว่า**หลวงพ่อ** (วัชร์ บุญรอดรักษ์) ผ่านมาพบจึงตั้งชื่อให้ว่า**พนอ** (เฌอปราง อารีย์กุล) หวังจะให้เป็นที่รักใคร่พะเน้าพะนอของคนทั่วไป ขณะผูกข้อมือให้พนอ หลวงพ่อก็ชะงักหน้ามืดล้มลง ยิ่งทำให้ชาวบ้านโจษจันในทางลบเกี่ยวกับพนอ นอกจากนี้พนอยังได้พบมารดาของ**เปี๊ยก** (จักริน กังวานเกียรติชัย) ขณะถูกคุณไสยทำร้ายจนถึงแก่ความตาย เปี๊ยกจึงเข้าใจว่าพนอฆ่ามารดาของตน และเกลียดชังพนอ แต่ความจริงแล้ววิชาไสยศาสตร์ที่พนอได้รับมาตั้งแต่อยู่ในครรภ์ทำให้พนอมีความสามารถถอนคุณไสยในร่างกายผู้อื่นได้โดยที่พนอไม่รู้ตัว

เมื่อเจริญวัยขึ้น พนอฝันอยากเป็นครู และตั้งหน้าตั้งตาเล่าเรียน แต่ที่โรงเรียนไม่มีใครคบหาพนอ ทุกคนต่างรังเกียจรังแกพนอ ยกเว้น**แต้ว** (นันทวรรณ พงศ์ประเสริฐสิน) บุตรสาวของ**สารวัตรต้อม** (จิรกิตติ์ สุวรรณภาพ) แต่ไม่นานแต้วก็ถูกสังหารด้วยคุณไสยที่ทำให้ตุ๊กแกทะลุทะลวงออกจากทวารทั้ง 9 หลังจากที่แต้วพบว่า**ลุงตรี**  (สหัสชัย ชุมรุม) เป็นสมาชิกลัทธิเทพสามตาและอาจพัวพันกับฆาตกรรมที่เพิ่งเกิดขึ้น

ในวันที่พนออายุครบ 18 ปีบริบูรณ์ พนอมีประจำเดือนครั้งแรก และคืนนั้นยังเกิดความเปลี่ยนแปลงแก่ร่างกายของพนอ ผิวหนังที่กระดำกระด่างก็ลอกถลอกจนโลหิตไหลอาบไปทั้งตัว เผยให้เห็นผิวใหม่ที่งดงาม จนเป็นที่ตกตะลึงของผู้คนในวันรุ่งขึ้น และชายหนุ่มทั้งโรงเรียนก็เริ่มหลงใหลคลั่งใคล้พนอจนเป็นกระแส ในจำนวนนี้รวมถึง**ป้อง** (ณฐวัฒน์ ธนทวีประเสริฐ) นักเรียนหนุ่มคนดังซึ่งเป็นที่หมายปองของ**จิ๊บ** (รัตนวดี วงศ์ทอง) จิ๊บจึงบีบให้ป้องล่อลวงพนอไปยังบ้านร้างท้ายวัด และจัดให้ผู้ชายมารุมโทรมพนอ แต่เปี๊ยกมาช่วยพนอไว้ทัน จิ๊บกับเพื่อนในกลุ่มจึงว่าจ้าง**เจ๊ปลา** (ชนุดม สุขสถิตย์) เจ้าของร้านเสริมสวยซึ่งมีวิชาอาคม ให้ใช้คุณไสยกำจัดพนอ แต่ลุงตรีมาช่วยพนอไว้และส่งคุณไสยย้อนกลับไปทำร้ายเจ๊ปลาถึงแก่ความตาย

ลุงตรีนำตัวพนอกลับบ้านไปต่อว่านวลที่ไม่ดูแลพนอให้ดีตามคำสั่งลัทธิเทพสามตา และจะขอรับตัวพนอไปในทันที แต่ลึก ๆ แล้วนวลรักและห่วงใยพนอมาเสมอ ไม่ต้องการให้พนอถูกนำตัวไปร่วมประเวณีกับเจ้าลัทธิซึ่งเป็นบิดาแท้ ๆ ของพนอเอง จึงใช้มีดแทงลุงตรีและนำตัวพนอลงเรือหนีไปหา**มะสุรี** (พิจิกา จิตตะปุตตะ) ซึ่งเป็นญาติของตน ลุงตรีใช้อาคมเรียกฝูงกาออกติดตาม นกการุมฆ่านวลตายคาเรือ ส่วนพนอนั้นมะสุรีช่วยเหลือไว้ได้ และบอกเล่าความหลังทั้งหมดให้พนอฟัง ขณะเดียวกันหลวงพ่อก็อธิบายความเป็นมาของพนอให้สารวัตรต้อมและเปี๊ยกฟัง เปี๊ยกจึงทราบในที่สุดว่าพนอมิได้ฆ่ามารดาของตน

พนอกลับไปแก้แค้นลุงตรีด้วยการแหวะท้องและกินเครื่องในลุงตรีเพื่อดูดซึมวิชาไสยศาสตร์ของลุงตรี ก่อนออกติดตามฆ่าจิ๊บ ป้อง และคนอื่น ๆ ที่เคยรังแกตนจนหมดสิ้น เสร็จแล้วพนอลอบเข้าไปในที่ตั้งลัทธิเทพสามตาเพื่อล้างแค้น และพบว่าเจ้าลัทธิซึ่งเป็นบิดาของตนนั้นก็คือ**ครูใหญ่** (กฤชยศ เลิศประไพ) ของโรงเรียนที่ตนเล่าเรียนอยู่ ครูใหญ่จับพนอขึ้นบนปะรำพิธีเพื่อร่วมประเวณีท่ามกลางสมาชิกลัทธิที่รายล้อม สารวัตรต้อมนำกำลังตำรวจมากวาดล้าง แต่ก็ทำอันใดมิได้มากนัก จนกระทั่งเปี๊ยกตามมาสมทบและช่วยเหลือพนอ เมื่อครูใหญ่เพลี่ยงพล้ำ พนอก็ฆ่าครูใหญ่ซึ่งเป็นบิดาของตน และแหวะท้องควักเครื่องในครูใหญ่ออกกัดกินเพื่อดูดซึมวิชาอาคมของครูใหญ่ ก่อนสิ้นใจครูใหญ่ร้องบอกพนอว่าทำเช่นนี้แล้วไสยศาสตร์จะติดตัวพนอไปจนวันตาย ฆ่าบิดาเสร็จพนอก็หันไปสักการะเทวรูปเทพสามตา

ภาพยนตร์จบลงด้วยพนอพักฟื้นจากอาการบาดเจ็บโดยมีเปี๊ยกดูแลอยู่ไม่ห่าง กระทั่งพนอตื่นขึ้น เปี๊ยกก็พบว่าพนอจดจำสิ่งใดมิได้เลย แม้แต่ตัวเปี๊ยกเอง

## นักแสดง

## เพลงประกอบ

* "ตายตาหลับ" ขับร้องโดย พิมพ์มาดา ใจสักเสริญ (พิมมา พิกซี่)
* "ฝั่งหัวใจ" ขับร้องโดย บุษยา รังสี

## งานสร้าง
### บวงสรวง
ภาพยนตร์เรื่อง พนอ ได้ประกอบพิธีบวงสรวงเปิดกล้องที่หน้าบริษัทไฟว์สตาร์โปรดักชั่นเมื่อวันที่ 25 เมษายน 2567

## ภาคต่อ
ในช่วงเดือนมกราคม พ.ศ. 2568 ภายในงานปาร์ตี้ฉลองรายได้มุ่งสู่ 100 ล้านบาท ไฟว์สตาร์โปรดักชั่น ในฐานะบริษัทผู้สร้างภาพยนตร์ พนอในภาคแรกได้ประกาศการสร้างภาคต่อ บอกเล่าชีวิตของพนอและเปี๊ยกในช่วงเรียนมหาวิทยาลัย โดยยังคงได้ พุฒิพงศ์ สายศรีแก้ว รับหน้าที่กำกับเช่นเดิม

## อ้างอิง

หมวดหมู่:ภาพยนตร์สยองขวัญไทย
หมวดหมู่:ภาพยนตร์ไทยที่ออกฉายในปี พ.ศ. 2568
หมวดหมู่:ภาพยนตร์ปฐมบทไทย
หมวดหมู่:ภาพยนตร์ภาษาไทย
หมวดหมู่:ภาพยนตร์ผีไทย
หมวดหมู่:ภาพยนตร์เกี่ยวกับมด (บุคคล)
หมวดหมู่:ภาพยนตร์สยองขวัญเหนือธรรมชาติไทย
หมวดหมู่:ภาพยนตร์โดยไฟว์สตาร์โปรดักชั่น
หมวดหมู่:ภาพยนตร์ภาคแยก
หมวดหมู่:ภาพยนตร์ไทยในคริสต์ทศวรรษ 2020
หมวดหมู่:ภาพยนตร์ภาษาไทยในคริสต์ทศวรรษ 2020
หมวดหมู่:ภาพยนตร์ที่กำกับโดย พุฒิพงศ์ สายศรีแก้ว